Mestská časť Bratislava – Nové Mesto
Materiál na rokovanie
Miestneho zastupiteľstva
dňa: 11.12.2012

S p r á v a
z kontroly  splnenia nápravných opatrení vyplývajúcich z komplexnej kontroly  rozpočtovej organizácie  EKO - podnik VPS
___________________________________________________________________

Predkladá :                                                          	Materiál obsahuje :
---------------                                                                     -------------------------
Ing. Ján Dubravec                                                       	1. Návrh uznesenia
miestny kontrolór	                                  		2. Dôvodovú správu
								3. Správu

Spracovateľ :                                                       	Stanovisko právnej skupiny :
------------------	                                                     --------------------------------------
Ing. Ján Dubravec	                                  	           nie je potreba právneho
miestny kontrolór	                                                     posúdenia

Na rokovanie prizvať :
------------------------------
Ing. Robert Molnár
riaditeľ EKO-podnikuVPS 

December 2012

Návrh uznesenia	

Miestne zastupiteľstvo  

schvaľuje  

Správu z kontroly  splnenia nápravných opatrení vyplývajúcich z komplexnej kontroly  rozpočtovej organizácie  EKO - podnik VPS

a/  s pripomienkami

b/  bez pripomienok

Dôvodová správa

Na základe plánu kontrolnej činnosti útvaru miestneho kontrolóra MČ B-NM              na II.  polrok  2012, schváleného  Miestnym zastupiteľstvom MČ B-NM  uznesením   č. 11/04  dňa 26.6.2011 a v súlade so Zásadami kontrolnej činnosti samosprávy      MČ B-NM,  miestny  kontrolór s pracovníčkami útvaru kontroly vykonal kontrolu splnenia nápravných opatrení vyplývajúcich z kontroly rozpočtovej organizácie    EKO-podnik VPS.
	Cieľom kontroly bolo  preveriť splnenie prijatých nápravných opatrení na odstránenie zistených nedostatkov vyplývajúcich zo správy z vykonanej komplexnej kontroly rozpočtovej organizácie  EKO-podnik VPS v roku 2011.
	Správa z predmetnej kontroly rozpočtovej organizácie bola prerokovaná          a schválená na 5. zasadnutí MZ MČ B-NM dňa 16.6.2011 a uznesením č. 5/07 B.

S p r á v a
z kontroly  splnenia nápravných opatrení vyplývajúcich z komplexnej kontroly  rozpočtovej organizácie  EKO - podnik VPS
__________________________________________________________________

	Miestny kontrolór mestskej časti Bratislava - Nové Mesto s pracovníčkami útvaru kontroly vykonal na základe plánu kontrolnej činnosti útvaru miestneho kontrolóra MČ B-NM na II. polrok 2012, schváleného uznesením MZ MČ B-NM         č. 11/04 zo dňa 26.6.2012 a v súlade so Zásadami kontrolnej činnosti samosprávy MČ B-NM, kontrolu splnenia nápravných opatrení vyplývajúcich z kontroly rozpočtovej organizácie  EKO-podnik VPS.
	Cieľom kontroly bolo  preveriť splnenie prijatých nápravných opatrení na odstránenie zistených nedostatkov vyplývajúcich zo správy z vykonanej komplexnej kontroly rozpočtovej organizácie  EKO-podnik VPS v roku 2011.
	Správa z predmetnej kontroly rozpočtovej organizácie bola prerokovaná          a schválená na 5. zasadnutí MZ MČ B-NM dňa 16.6.2011 a uznesením č. 5/07 B ods. 1/ uložilo riaditeľovi organizácie nápravné opatrenia :

1/ Novelizovať vnútropodnikovú smernicu "Dopravno-prevádzkový poriadok"
                                                                                                    Termín : 30.7.2011

2/ Preveriť oprávnenosť poskytnutej výnimky v oblasti vzdelania zamestnanca LD Kamzík
                                                                                                     Termín : 30.10.2011

3/V súčinnosti s MÚ B-NM preveriť a usporiadať uzavretie nájomných zmlúv na Kuchajde pod zariadeniami /terasa, sklady/ užívané Čínskou reštauráciou
                                                                                                      Termín : 30.9.2011

4/ Spracovať cenový výmer pre nakladanie a prenajímanie majetku zvereného do správy EKO-podniku VPS a tento predložiť na rokovanie MZ
                                                                                                       Termín : 15.9.2011

Zároveň pod bodom 5/07 B ods. 2/ uložilo miestnemu kontrolórovi:

Správu predložiť na prerokovanie odborných komisií miestneho zastupiteľstva

Pod bodom 5/07 B ods. 3/ uložilo predsedom odborných komisií MZ:

Prerokovať správu z komplexnej kontroly rozpočtovej organizácie EKO-podnik VPS. 

	Stav splnenia  uložených nápravných opatrení bol zisťovaný nepriamou kontrolou, t.j. štúdiom predložených dokladov  dotýkajúcich sa činností, súvisiacich    s predmetom kontroly. Porovnaním zisteného skutočného stavu so stavom požadovaným bolo zistené nasledovné :

k bodu 1/

	Útvar miestneho kontrolóra v Správe z komplexnej kontroly rozpočtovej organizácie EKO-podnik verejnoprospešných služieb, ktorá bola predkladaná ako materiál na rokovanie Miestneho zastupiteľstva MČ B-NM dňa 20.06.2011, navrhol schváliť nápravné opatrenie na novelizáciu vnútropodnikovej smernice "Dopravno-prevádzkový poriadok", v ktorej by bol zapracovaný zákon č. 25/2007 Z.z. o elektronickom výbere mýta za užívanie vymedzených úsekov pozemných komunikácií pri prevádzke nákladných motorových vozidiel používaných              EKO-podnikom VPS.  
Dopravno-prevádzkový poriadok je základnou internou normou pre riadenie dopravy v EKO-podniku VPS a upravuje povinnosti zamestnávateľa a jeho zamestnancov, týkajúcich sa činností, ktoré súvisia s prevádzkou, údržbou a opravou vozidiel a pracovných strojov. Dopravno-prevádzkový poriadok je záväzný pre všetkých zamestnancov organizácie v rozsahu ich zaradenia a príslušné ustanovenia poriadku sú záväzné i pre cudzích zamestnancov a dopravné prostriedky, ktoré sa nachádzajú v areáli podniku.
Dopravno-prevádzkový poriadok rieši organizáciu efektívneho využívania osobných a nákladných vozidiel, ako i pracovných strojov, s cieľom dosiahnuť účelné   a hospodárne využívanie dopravného parku, pri dodržaní zásad hospodárnosti, bezpečnosti a ochrany zdravia pri práci, s určením pracovných postupov pri zabezpečovaní požadovaných dopravných výkonov. Dopravno-prevádzkový poriadok sa podrobne zaoberá organizáciou vnútropodnikovej dopravy, kde podrobne, okrem iného, rozoberá povinnosti vodičov pred uskutočnením jazdy, oprávnenie vedúcich pracovníkov na podpísanie príkazu na jazdu pre motorové vozidlá, evidenciu spotreby pohonných hmôt na jednotlivé vozidlá a jej mesačné vyhodnocovanie, určenie miesta parkovania motorových vozidiel, ich označenie        a vykonávanie kontroly technického stavu vozidiel a strojov pred jazdou, počas jazdy a po skončení denného výkonu. 

V súvislosti s preverením odstránenia prijatého opatrenia bola kontrole predložená novelizácia vnútropodnikovej smernice "Dopravno-prevádzkový poriadok", ktorá bola schválená dňa 22.7.2011 povereným riaditeľom EKO-podniku VPS Ing. Molnárom.  V Čl. 19 uvedenej  smernice je zapracovaný zákon                   č. 25/2007 Z.z. o elektronickom výbere mýta za užívanie vymedzených úsekov pozemných komunikácií pri prevádzke nákladných motorových vozidiel. Pre prevádzkové podmienky v EKO-podniku VPS je vytypovaných 8 motorových vozidiel, ktoré majú namontované palubné jednotky na evidenciu mýta z dôvodu vypočítania mýtneho poplatku. Za funkčnosť palubných jednotiek zodpovedá riaditeľ Divízie dopravných a verejno-prospešných prác, prípadne ním poverený zamestnanec.
 Následne bola kontrole predložená novela uvedenej smernice, platná od 30.6.2012, schválená povereným riaditeľom EKO-podniku VPS Ing. Molnárom.     V Čl. 20 je spracovaný nový bod smernice, ktorý zavádza do podmienok prevádzky motorových vozidiel EKO-podniku VPS elektronický monitoring. Za účelom kontroly a evidencie pohybu a lokalizácie pohybu určených cestných motorových vozidiel a pracovných strojov, tieto majú namontované elektronické monitorovacie zariadenie. V súčasnosti je týmto zariadením vybavených 14 vozidiel, pri ktorých je možné zaznamenávať a následne vyhodnocovať tieto parametre z prevádzky jednotlivých motorových prostriedkov:
-	čas začatia a ukončenia jazdy
-	dobu trvania jazdy
-	dobu trvania státia
-	rýchlosť jazdy
-	polohu vozidla
-	prejdenú trasu
-	nepovolenú manipuláciu a prepravu.
V ďalších bodoch uvedeného článku je popísaná zodpovednosť za kontrolu, evidenciu a monitoring prostredníctvom určenej výpočtovej techniky, zákaz zasahovať komukoľvek do inštalovaných palubných monitorovacích jednotiek a určená zodpovednosť za vyhodnotenie zistených parametrov monitorovacích motorových prostriedkov.
	Kontrolná skupina konštatuje, že prijaté nápravné opatrenie bolo splnené        v požadovanom termíne.

k bodu 2/

Z vykonanej kontroly, na základe ktorej bolo uložené nápravné opatrenie vyplynulo, že pri dohodnutom druhu práce a plnení kvalifikačných predpokladov        v zmysle príslušných právnych predpisov a interných predpisov, bola riaditeľom kontrolovanej organizácie poskytnutá prijatému  zamestnancovi do funkcie náčelníka LD Kamzík výnimka v zmysle bodu 3.4."Výcvikového a skúšobného poriadku pre zamestnancov LD". Udelenie predmetnej výnimky bolo kontrolným orgánom MČ     B-NM spochybnené, nakoľko kópia výučného listu, deklarujúca odborné vzdelanie zamestnanca LD  nebola pravá. 
V súvislosti s preverením oprávnenosti poskytnutej výnimky v oblasti vzdelania zamestnanca LD bolo  zistené, že predmetná vec bola šetrená aj zo strany Úradu pre reguláciu železničnej dopravy - sekcia bezpečnosti a štátneho dozoru na dráhach, BA. Z protokolu vypracovaného dňa 1.7.2011 vyplynulo, že Úrad, ako príslušný bezpečnostný orgán na základe zistení neuznal doklad o nadobudnutí odbornej spôsobilosti pre výkon funkcie "náčelník LD"  a  "strojník LD", nakoľko bol vydaný na základe účelovo vyhotoveného dokladu o splnení kvalifikačných požiadaviek.  Jednalo sa o preukaz odbornej spôsobilosti č. 37/N-LD-2009, vystavený poverenou právnickou osobou na overovanie odbornej spôsobilosti zamestnancov lanových dráh Lavex  L. Mikuláš dňa 8.10.2009. 
	Kontrolou predložených dokladov bolo ďalej zistené, že dňom 1.7.2011 bol povereným riaditeľom kontrolovaného subjektu zamestnanec EKO-VPS odvolaný      z funkcie vedúceho prevádzky - náčelník LD. Následne bola so zamestnancom uzatvorená dohoda o zmene pracovnej zmluvy, kde bol zaradený do funkcie  staničný LD Železná studnička - Kamzík BA.  Na základe dohodnutého druhu práce, plnenia kvalifikačných predpokladov a v zmysle zákona č. 553/2003 Z.z.                    o odmeňovaní vo verejnom záujme v znení n.p. bolo zamestnávateľom vydané „Rozhodnutie o funkčnom plate zamestnanca“ s účinnosťou od 1.7.2011.
	Preverením bolo taktiež preukázané, že od 1.7.2012 uvedený zamestnanec EKO-VPS bol podľa organizačnej štruktúry podniku zaradený na pracovnú pozíciu vedúci strediska LD /operátor LD/. Kontrolnej skupine bol predložený osobný spis zamestnanca s doložením výučného listu v učebnom odbore autoopravár - mechanik na SOŠ dopravnej, BA, vydaný dňa 21.6.2012 a ostané doklady oprávňujúce            k výkonu predmetnej funkcie.  Pri tomto funkčnom zaradení mu bola podľa  § 3 ods. 6/, § 7 ods. 4/  zákona č. 553/2003 Z.z. o odmeňovaní vo verejnom záujme v znení n.p. udelená výnimka zo vzdelania.
	Prijaté nápravné opatrenie bolo splnené v požadovanom termíne.

k bodu 3/

	Útvar miestneho kontrolóra v Správe z komplexnej kontroly rozpočtovej organizácie EKO-podnik verejnoprospešných služieb navrhol preveriť a usporiadať uzavretie nájomných zmlúv na Kuchajde pod zariadeniami /terasa, sklady/, užívané Čínskou reštauráciou.
	
	Kontrola splnenia uvedeného opatrenia bola vykonaná na základe materiálov, predložených rozpočtovou organizáciou EKO-podnik VPS a materiálov, ktoré boli schvaľované v MZ MČ B-NM súvisiacich s predmetom kontroly.
	Dňa 16.08.2011 bolo prednostovi MÚ B-NM doručené oznámenie riaditeľa EKO-podniku VPS o stave plnenia uvedeného uznesenia.
	Následne na zasadnutie MR MČ B-NM dňa 06.09.2011 riaditeľ EKO-podniku VPS predložil žiadosť o prenájom časti obecného pozemku pod garážami, ktoré užíva Čínska reštaurácia ako sklady. Na identifikáciu ostatného pozemku /pod terasou/  bol vyzvaný majiteľ reštaurácie na súčinnosť.
	Miestne zastupiteľstvo dňa 20.09.2011 uznesením č.6/20 schválilo nájom časti obecného pozemku o výmere 54,78 m2 z pozemku parc.č.15120/1 k.ú. Nové Mesto na Kuchajde na zriadenie garáží ako prípad hodný osobitného zreteľa podľa § 9a ods.9 písm.c/ zákona č.138/1991 Zb. o majetku obcí v znení neskorších predpisov, za nájomné 50,-€/m2/mesiac pre LEYUAN, s.r.o., Tomášikova 27, 831 04 Bratislava, na obdobie od 1.6.2011 na dobu neurčitú.	
V čase schvaľovania tohto nájmu EKO-podniku VPS doručil majiteľ nehnuteľnosti žiadosť s geometrickým plánom, na základe ktorej bolo uznesenie      č. 6/20 zrušené uznesením č.7/15 MZ MČ B-NM dňa 3.11.2011. Na rokovaní MZ MČ B-NM bola predložená žiadosť o nájom časti obecného pozemku pre JUDr. Viliama Žákoviča a MZ MČ B-NM  nájom schválilo uznesením č.7/16.
Z vyššie uvedených dôvodov bol vypracovaný nový návrh na prenájom časti obecného pozemku pre majiteľa nehnuteľnosti na obdobie od 01.06.2011 na dobu neurčitú /garáž-prístrešok na domový odpad, dve garáže – sklad návratných obalov, letná terasa a nájom na umiestnenie dvoch informačných tabúľ/.

 Dňa 19.01.2012 riaditeľ EKO podniku VPS oznámil prednostovi MÚ B-NM informáciu o plnení uvedeného uznesenia s tým, že žiadateľ o prenájom JUDr. Viliam Žákovič vzal v celom rozsahu svoju žiadosť späť.
Organizácia EKO-podnik VPS dňa  25.05.2012  uzatvorila s nájomcom,        t.j. LEYUAN, s.r.o., zmluvu č.05/OD/2012 o prenájme časti obecného pozemku   v k.ú. Bratislava-Nové Mesto. Predmety nájmu sú zapísané na LV č.2382, ako parc.č.15 120/1 – ostatné plochy. Jedná sa o:
- časť obecného pozemku o výmere 18 m2 - pozemok pod prefabrikovaným prístreškom slúžiacim na účel skladovania /nájomné schválené MZ MČ B-NM            - 5,93 €/m2/mesiac/,				
- časť obecného pozemku o výmere 36 m2 - pozemok pod prefabrikovaným prístreškom slúžiacim pre účely skladovania /nájomné schválené MZ MČ B-NM          - 5,93 €/m2/mesiac/,
- časť obecného pozemku o výmere 103 m2 - pozemok pod letnou terasou pre účel reštauračných služieb /využívaná v čase od 01.04. - 30.10, t.j. 7 mesiacov za nájom 11,85 €/m2/mesiac/,
- časť oplotenia areálu Kuchajda za účelom umiestnenia reklamných tabúľ /do rozmeru 180 x 100 cm/ v počte 3 ks /30 €/kus/rok/.
	Zmluva o prenájme bola uzatvorená na dobu určitú – od 01.05.2012 do 30.04.2017. Podľa článku VIII. /Záverečné ustanovenia/ nájomná zmluva nadobúda platnosť dňom jej podpísania prenajímateľom a nájomcom /25.05.2012/ a doloženia povolenia k začatiu podnikateľskej činnosti na predmete nájmu a zároveň nadobúda účinnosť dňom nasledujúcim po dni jej zverejnenia /05.06.2012/.
	Prenajímateľ a nájomca sa dohodli na cene za užívanie predmetu nájmu podľa tejto zmluvy. Cena nájmu je uvedená vo výpočtovom liste a splátkovom kalendári, ktorý tvorí neoddeliteľnú súčasť uvedenej zmluvy. Výpočtový list na vyššie uvedené časti obecného pozemku a umiestnenie reklamnej tabule na oplotení je vystavený v celkovej ročnej výške 3.821,00 €, s DPH /20 %/ 4.585,20 €. Cena nájmu bola stanovená na základe cenovej mapy a cien nájmu pre areál Kuchajdy a ostatného zvereného majetku a majetku v správe EKO-podniku VPS, ktorý materiál bol schválený MZ MČ B-NM dňa 14.02.2012.	
	V súlade s platnými ustanoveniami Občianskeho zákonníka a v zmysle uznesenia MZ MČ B-NM č. 9/12 bola stanovená suma nájmu za obdobie od 01.09.2009 do 30.04.2012 celkovo vo výške 14.223,00 € bez DPH. Túto sumu tvorí nájomné za využívanie uvedených časti obecného pozemku za stanovenú cenu 23,00 €/m2/rok. Splátkový kalendár na uvedenú sumu je rozpísaný na šesť splátok do konca roku 2012 , t.j. 2.370,50 €, s DPH /20 %/ 2.844,60 € mesačne.
	Firma LEYUAN, s.r.o. požiadala dňa 09.05.2012 o zníženie sumy nájomného, ktoré je potrebné uhradiť spätne podľa priloženého výpočtového listu - splátkového kalendára. EKO-podnik VPS žiadosti nevyhovel s odvolaním sa na predmetné uznesenie MZ MČ B-NM, ktoré neumožňuje udeliť zľavu zo stanoveného nájomného. 
	Na základe predložených materiálov, poskytnutých ku kontrole uvedeného uznesenia bolo zistené, že uznesenie bolo splnené. Splnenie uznesenia bolo uskutočnené v neskoršom termíne z dôvodu vyššie uvedených príčin. 	

k bodu 4/

	Útvar miestneho kontrolóra v Správe z komplexnej kontroly organizácie EKO-podnik verejnoprospešných služieb navrhol schváliť nápravné opatrenie, a to spracovať cenový výmer pre nakladanie a prenajímanie majetku zvereného do správy EKO-podniku VPS a tento predložiť na rokovanie MZ.

	Kontrola splnenia nápravného opatrenia bola vykonaná na základe materiálov, predložených rozpočtovou organizáciou EKO-podnik VPS a materiálov, ktoré boli schvaľované v MZ MČ B-NM súvisiacich s predmetom kontroly.
	Dňa 16.08.2011 bolo na MÚ B-NM doručené prednostovi MÚ oznámenie riaditeľa EKO-podniku VPS, v ktorom ho oboznamuje so stavom plnenia uznesenia:
„EKO-podnik VPS spracováva cenník prenájmu trhových zariadení v Tržnici, cenník prenájmu časti obecného majetku v areáli PK Kuchajda, cenník prenájmu ostatných pozemkov /pod bilbordami/ ako i cenník ostatného zvereného majetku. Cenník bude do termínu uloženého Miestnym zastupiteľstvom MČ B-NM spracovaný.“
	Listom zo dňa 30.11.2011 riaditeľ EKO-podniku VPS oboznámil prednostu MÚ B-NM so stavom plnenia uvedeného uznesenia: 
„Materiál bol prerokovaný vo všetkých komisiách MZ MČ B-NM a predložený na rokovanie MR MČ B-NM dňa 29.11.2011 s tým, že prípadné pripomienky sa zapracujú do tohto materiálu a ten bude predložený na rokovanie MZ MČ B-NM dňa 13.12.2011.“
	Dňa 12.04.2012 bolo na MÚ B-NM doručené oznámenie o plnení uznesenia MZ MČ B-NM č.5/07 B.1.d/ s konštatovaním, že uznesenie je splnené:
„Miestne zastupiteľstvo mestskej časti Bratislava-Nové Mesto na svojom zasadnutí dňa 14.02.2012 schválilo uznesením č.9/11 cenový výmer pre nakladanie                  a prenajímanie majetku Tržnice zvereného do správy EKO podniku VPS a uznesením č.9/12 uzatváranie nájomných zmlúv a cenový výmer pre nakladanie a prenajímanie majetku do správy EKO-podniku VPS.“
	Miestne zastupiteľstvo uznesením č.9/11 schválilo Cenovú mapu s vyšpecifikovanými predmetmi nájmu a cenami nájmu pre objekt Tržnice a priľahlých pozemkov, ktoré sú v správe EKO-podniku VPS. Ceny boli stanovené v závislosti od poschodia a predmetu nájmu. Koeficienty podľa predmetu podnikania na prenajatom pozemku a podľa celkovej plochy prenajatej nájomcovi. 
	Schválenie cenovej mapy - ceny prenájmov, koeficientov a výpočtu a tvorby cien majetku Tržnice bolo doplnené splnomocňujúcim uznesením pre riaditeľa EKO-podniku VPS v prípadoch, keď si to vyžadujú záujmy mestskej časti, po prerokovaní so starostom určiť cenu nájmu za prenájom odchýlne od cien uvedených v cenníku.

	Miestne zastupiteľstvo uznesením č.9/12 schválilo:
1/ Cenovú mapu s vyšpecifikovanými predmetmi nájmu, účelmi nájmu a cenami nájmu pre areál Kuchajdy a objektov detských ihrísk, ktoré sú v správe EKO-podniku VPS a ostatného zvereného majetku v správe EKO-podniku VPS.
	Uvedená cenová mapa je členená na dlhodobý prenájom nad 10 dní /oplotenie, pozemok, nebytový priestor/ a krátkodobý prenájom do 10 dní /oplotenie a pozemok/. Cenová mapa má určené prirážky a zrážky z ceny nájmu pre prenájmy majetku MČ B-NM v správe EKO-podniku VPS podľa účelu nájmu ako prípady hodné osobitného zreteľa podľa ustanovenia § 9a ods.9 písm.c/ zákona č.138/1991 Zb. o majetku obcí v znení neskorších predpisov.
2/ Všetky prenájmy majetku mestskej časti, ktoré sú zverené do správy EKO-podniku VPS. 
a/  detské ihriská a športové plochy			
b/  areál prírodného kúpaliska Kuchajda
c/ Tržnica na Šancovej /prenajímateľný majetok/
	Organizácia pri spracovaní cenového výmeru pre nakladanie a prenajímanie majetku zvereného do správy EKO-podniku VPS postupovala v súlade so zákonom č.258/2009 Z.z., ktorým sa mení a dopĺňa zákon č.138/1991 Zb. o majetku obcí.

k bodu 5/07 B ods. 2/ 

v ktorom  MZ MČ B-NM uložilo miestnemu kontrolórovi:
Správu predložiť na prerokovanie odborných komisií miestneho zastupiteľstva

Miestny kontrolór správu z komplexnej kontroly rozpočtovej organizácie     EKO-podnik VPS predložil na  rokovanie jednotlivých odborných komisií v termíne jún 2011 s nasledovným výsledkom:

,Komisia Finančná pre správu a nakladanie s majetkom mestskej časti 
Konaná 19. septembra 2011
V bode 16/ - rôzne
komisia vzala správu na vedomie

Komisia pre kultúru, mládež, šport, voľný čas a informačné systémy
Konaná 19. septembra 2011
V bode 2/
S vyhodnotením komisiu oboznámila predsedníčka komisie Dagmar Arvayová a Róbert Molnár, poverený riadením EKO-VPS MČ B-NM. 
Komisia sa zaujímala najmä o stav ihrísk, pieskovísk, zelene, kosenie, čistotu VP, psíčkarov o prevádzkovanie areálu Kuchajda, informačné tabule (uvádzané stále v SKK), ekonomické nakladanie s finančnými prostriedkami a celkovo úroveň zodpovedajúcu požiadavkám EÚ. P. Molnár informoval o spolupráci s odd.  VP a MsP, vyslovil snahu o udržiavanie čistoty areálu Kuchajda a poďakoval za každý podnet  a spätnú väzbu. 
Za najväčší problém označila komisia udržiavanie poriadku z dôvodu neadekvátneho správania sa neprispôsobivých osôb. Pretože pracovníci EKO-VPS nemajú právomoc ich z areálu vykázať, členovia komisie odporučili požiadať vedenie MČ o konkrétnu spoluprácu s MsP hl.m. SR BA a priestupky proti prevádzkovému poriadku areálu Kuchajda sankcionovať.
Komisia prerokovala predložený materiál a odporučila ho s uvedenými pripomienkami schváliť. 

Komisia dopravy, životného prostredia a ochrany verejného poriadku
Konaná 19. septembra 2011
V bode 2.3
Materiál bude prerokovaný v nasledujúcej komisii, nakoľko členom komisie – odborníkom bol tento rozsiahly materiál doručený v deň konania komisie. 

 								Konaná  21. 11. 2011
Komisia bola s materiálom oboznámená a nemala k nemu žiadne pripomienky

Komisia územného plánovania, urbanizmu a výstavby 
Konaná  22. júna 2011
Komisia odporúča predložiť materiál na rokovanie MZ MČ B-NM – bez pripomienok
		
Komisia pre školstvo a vzdelávanie
Konaná 19. septembra 2011
V bode 2/
Komisia prerokovala predložený materiál a odporúča MR a MZ tento schváliť v súlade s návrhom uznesenia. 

Komisia bytová a sociálna
Konaná 20. septembra 2011
V bode 3/
Komisia prerokovala správu a vzala ju na vedomie

Z vyššie uvedeného vyplýva, že uznesenie bolo splnené a pre miestneho kontrolóra nevyplývajú žiadne ďalšie povinnosti spojené s predloženou správou.

k bodu 5/07 B ods. 3/ 

v ktorom  MZ MČ B-NM uložilo predsedom odborných komisií MZ:
Prerokovať správu z komplexnej kontroly rozpočtovej organizácie EKO-podnik VPS. 
Úloha splnená, viď predchádzajúci bod správy.
Celkový záver :

	Na základe vykonanej kontroly splnenia nápravných opatrení, schválených MZ MČ B-NM dňa 16.6.2011 uznesením č. 5/07 B, vyplývajúcich zo správy z vykonanej komplexnej kontroly rozpočtovej organizácie  EKO-podnik VPS v roku 2011 kontrolný orgán konštatuje, že zo strany zodpovedných zamestnancov organizácie bola venovaná dostatočná pozornosť pri odstránení zistených nedostatkov a nápravné opatrenia boli splnené v požadovanom rozsahu.